ชงรัฐซื้อประกัน ดูสวัสดิการแทน
สมาคมวินาศภัย ชงภาครัฐซื้อประกันแทนการอุดหนุนสวัสดิการโดยตรง ชูจุดขายแบ่งเบาภาระงบประมาณ
12 มิ.ย. 2558

สมาคมวินาศภัย ชงภาครัฐซื้อประกันแทนการอุดหนุนสวัสดิการโดยตรง ชูจุดขายแบ่งเบาภาระงบประมาณ
นายอานนท์ วังวสุ นายกสมาคมประกันวินาศภัยไทย เปิดเผยว่า ทางสมาคมมีแผนที่จะเสนอเรื่องไปยังหน่วยงานรัฐ เพื่อให้ภาคธุรกิจประกันภัยเข้ามามีส่วนช่วยเหลือและรับภาระเรื่องสวัสดิการแทนการอุดหนุนโดยตรงจากหน่วยงานรัฐ ซึ่งแต่ละปีใช้งบประมาณไม่แน่นอน
“เราจะขอให้หน่วยงานรัฐที่ให้สวัสดิการข้าราชการ พนักงานรัฐวิสาหกิจ หรือแม้กระทั่งประชาชนทั้งหลายในรูปให้สวัสดิการลูกจ้าง ข้าราชการ หรือการให้ความสงเคราะห์ช่วยเหลือประชาชนที่ประสบภัย เปลี่ยนจากการที่รัฐต้องจ่ายเงินเอง มาเป็นการซื้อประกันและให้ประกันเข้ามารับภาระดูแลในส่วนนี้แทน ซึ่งถือเป็นยุทธศาสตร์ใหม่ของคณะกรรมการสมาคมชุดใหม่ ที่ต้องการผลักดันให้เกิดขึ้น” นายอานนท์ กล่าว
ทั้งนี้ การเข้าไปรับภาระแทนหน่วยงานรัฐจะมีด้วยกันหลายรูปแบบ เช่น การเพาะปลูกข้าวแทนที่ให้เงินช่วยเหลือชาวนาโดยตรง ก็ให้มาซื้อประกันความเสี่ยงแทน ส่วนข้าราชการแทนที่จะจ่ายเป็นสวัสดิการให้โดยตรง ก็มาซื้อประกันสุขภาพคุ้มครองให้ข้าราชการ ซึ่งอาจเริ่มทยอยเป็นบางกลุ่มก่อน
นอกจากนี้ จะขอให้รัฐส่งเสริมให้ประชาชนรู้จักพึ่งพาตนเองให้มากขึ้น แทนที่จะขอใช้บริการของรัฐเพียงอย่างเดียว เช่น สามารถนำเบี้ยประกันสุขภาพไปเป็นค่าลดหย่อนในการเสียภาษีเงินได้ จากปัจจุบันที่ลดหย่อนภาษีได้เฉพาะประกันชีวิต
“เรื่องนี้ไม่ได้เป็นภาระรัฐเพิ่มขึ้น เราขอทั้งประกันชีวิตหรือประกันสุขภาพ หรือทั้งสองอย่าง หรือให้อย่างใดอย่างหนึ่งก็ได้ในวงเงินที่รัฐบาลกำหนด ประกันชีวิตได้ลดหย่อนภาษี 1 แสนบาทอยู่แล้ว เราไม่ขอเพิ่ม เราขอแสนบาทอันเก่า เพราะวันนี้ประกันชีวิตได้ฝ่ายเดียว แต่ประกันวินาศภัยไม่ได้  เพราะถ้าประชาชนใช้ประกันสุขภาพก็ไม่ต้องพึ่ง 30 บาท เขาจะมีกำลังซื้อเอง เช่น ผู้ประกอบวิชาชีพอิสระ พ่อค้า แม่ค้า เกษตรกรก็สามารถซื้อได้ และรัฐก็มีนโยบายที่จะให้ทุกคนยื่นแสดงรายการภาษีแล้ว” นายอานนท์ กล่าว
อย่างไรก็ตาม สมาคมยังมียุทธศาสตร์ที่ต้องการกระตุ้นประชาชนให้เห็นและตระหนักถึงความเสี่ยงภัย โดยจะให้ความรู้ผ่านสื่อประชาสัมพันธ์ ไม่ว่าจะเป็นสื่อหลักหรือสื่อออนไลน์ ขณะเดียวกันบริษัทประกันก็ต้องหาสินค้าและมีอัตราเบี้ยที่เหมาะสมกับประชาชนทุกกลุ่มเพื่อเสนอขาย โดยให้มีความชัดเจนและเป็นธรรมด้วย